NARIADENIE KOMISIE (ES) č. 1721/2005
z 20. októbra 2005,
ktorým sa mení a dopĺňa nariadenie (ES) č. 312/2001, ktorým sa ustanovujú podrobné pravidlá uplatňovania nariadení (ES) č. 1476/95 a (ES) č. 1291/2000 pri dovoze olivového oleja s pôvodom v Tunisku a udeľujú sa výnimky z určitých ustanovení týchto nariadení
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2005/720/ES z 20. septembra 2005 o podpísaní protokolu k Euro-stredomorskej dohode medzi Európskym spoločenstvom a jeho členskými štátmi na jednej strane a Tuniskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii (1),
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi (2),
keďže:
(1)
Článok 3 ods. 1 protokolu č. 1 k Euro-stredomorskej dohode vytvárajúcej združenie medzi Európskym spoločenstvom a jeho členskými štátmi na jednej strane a Tuniskou republikou na strane druhej (3) otvára colnú kvótu pri nulovej sadzbe pre dovoz neupraveného olivového oleja, patriaceho pod číselné znaky KN 1509 10 10 a 1509 10 90, úplne získaného v Tunisku a prepravovaného priamo z tejto krajiny do Spoločenstva.
(2)
Aby sa zohľadnilo pristúpenie Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska do Európskej únie, článok 3 bod 1 protokolu schváleného rozhodnutím 2005/720/ES stanovuje zvýšenie tejto kvóty od 1. mája 2004 o 700 ton ročne.
(3)
Článok 9 protokolu schváleného rozhodnutím 2005/720/ES stanovuje osobitný spôsob zvýšenia colnej kvóty na rok 2004, založený na výpočte pomerom zo základných objemov.
(4)
Na základe skúseností získaných v oblasti riadenia dovozných colných kvót spravovaných systémom dovozných licencií je potrebné modernizovať oznámenia členských štátov Komisii.
(5)
Nariadenie Komisie (ES) č. 312/2001 (4) by sa preto malo podľa toho zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Nariadenie (ES) č. 312/2001 sa mení a dopĺňa takto:
1.
V článku 1 sa odsek 1 nahrádza takto:
„1. Každý rok možno od 1. januára doviezť pri nulovej sadzbe colnú kvótu 56 700 ton neupraveného olivového oleja, patriaceho pod číselné znaky KN 1509 10 10 a 1509 10 90, úplne získaného v Tunisku a prepravovaného priamo z tejto krajiny do Spoločenstva, ktorá je stanovená v článku 3 ods. 1 protokolu č. 1 k Euro-stredomorskej dohode vytvárajúcej združenie medzi Európskym spoločenstvom a jeho členskými štátmi na jednej strane a Tuniskou republikou na strane druhej. Dovozné licencie sa vydávajú až do dosiahnutia limitu kvóty stanovenej na každý rok.“
2.
Vkladá sa tento článok 1a:
„Článok 1a
Colná kvóta stanovená na rok 2005 je zvýšená o 467 ton vypočítaných na rok 2004 v súlade s článkom 9 Protokolu k Euro-stredomorskej dohode medzi Európskym spoločenstvom a jeho členskými štátmi na jednej strane a Tuniskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii.“
3.
K článku 4 ods. 3 sa dopĺňa tento pododsek:
„Oznámenia uvedené v prvom pododseku sa posielajú elektronicky prostredníctvom formulárov, ktoré Komisia poskytne členským štátom.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie sa uplatňuje od 1. mája 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. októbra 2005